દુજાના પત્નીને મળવા ગામ આવ્યો હતો. ઐય્યાશ અને ટેક્નોસેવી દુજાના આ વિસ્તારની યુવતીઓ માટે પણ ભારે ખતરનાક બની ગયો હતો. દુજાના પર જમ્મુ-કાશ્મીરના પુલવામા જિલ્લાના હક્ડીપોરા ગામમાં ઘેરો ઘાલવામાં આવ્યો હતો. તે પત્નીને મળવા અવારનવાર આવી ચડતો અને સુરક્ષા દળને હાથતાળી આપીને નાસી જવામાં સફળ નીવડતો હતો. તેના વિસ્તારમાં ખાસ વોચ રાખવામાં આવતી હતી. આ વખતે તેના આગમનની બાતમી મળતાં જ પોલીસ અને સુરક્ષા દળના જવાનોને સાદા વસ્ત્રોમાં ત્યાં તહેનાત કરી દેવાયા હતા. બે કલાક બાદ ઘટનાસ્થળે વધારાના દળ મોકલ્યા હતા. ત્યારબાદ જમ્મુ-કાશ્મીર પોલીસ તથા સ્પેશિયલ ઓપરેશન જૂથના નેજાં હેઠળ સમગ્ર વિસ્તારને ઘેરો ઘાલીને શોધ કામગીરી આદરી હતી. પોલીસને સૈન્યની ૧૮૨ બટાલિયન, ૧૮૩ બટાલિયન, ૫૫ રાષ્ટ્રીય રાઈફલ્સ અને કેન્દ્રીય અનામત પોલીસ દળનો સહયોગ સાંપડ્યો હતો. ઓપરેશનમાં જાણવા મળ્યું હતું કે બે ત્રાસવાદી એક ઘરમાં સંતાયા છે. આ જોખમી કામગીરીમાં તેમને બહાર કાઢવાના જોરદાર પ્રયાસો કરાયા હતા પણ તેઓ ટસના મસ ન થતા તે ઈમારતને ફૂંકી મારવા સિવાય કોઈ વિકલ્પ બચ્યો ન હતો. બંનેની લાશ મળ્યા બાદ જમ્મુ-કાશ્મીર પોલીસે પણ દુજાના મૃત્યુ પામ્યો હોવાનો વાત પર મંજૂરીની મહોર મારી હતી.